ไฟแนนซ์ทูเดย์
โดย...ใจฮิน
6 ส.ค. 2558

โดย...ใจฮิน
...ฝุ่นตลบไปทั้งกระทรวงหลัง สมหมาย ภาษี รมว.คลัง ออกมาระบุชัดถ้อยชัดคำว่า จะเสนอรายชื่อปลัดคลังคนใหม่ให้นายกรัฐมนตรีดูในสัปดาห์หน้า หลังได้ตัวปลัดแล้วก็จะมีการโยกย้ายใหญ่ภายในกระทรวง ทั้งระนาบเดียวกัน ทั้งแบบแย่ลงและดีขึ้น มีหมดครบเครื่องอย่างนี้ ไม่ให้กระทรวงร้อนระอุได้อย่างไร
...คุณสมบัติปลัดคลังคนใหม่ ที่ รมว.คลัง ตีเส้นไว้ต้องมีความอินเตอร์ ทำให้เหลือผู้ชิงตำแหน่งแค่ 2 ราย คือ สมชัย สัจจพงษ์ อธิบดีกรมศุลกากร และพงษ์ภาณุ เศวตรุนทร์ รองปลัดคลัง แต่ต้องยอมรับว่ารายแรกมีภาษีดีกว่าเพราะที่ผ่านมาทำงานใกล้ชิดนายกรัฐมนตรีจนรู้หัวจิตหัวใจกันแล้วว่าเป็นอย่างไร
...ตำแหน่งกรมใหญ่อย่างอธิบดีกรมศุลกากร สุดท้ายคงหนีไม่พ้น สมชาย พูลสวัสดิ์ อธิบดีกรมสรรพสามิต ที่จะกลับไปนั่งที่กรมศุลกากรอีกครั้ง เพราะว่าที่ปลัดคลังคนใหม่ถึงขนาดเอ่ยปากขอผู้ใหญ่ว่าต้องเป็นคนนี้ เพื่อให้การเดินหน้านโยบายปฏิรูปการทำงานของกรมศุลกากรมีความต่อเนื่อง
...ตำแหน่งรองปลัดกระทรวงการคลังก็น่าลุ้นไม่แพ้กัน ถึงจะไม่ใช่ตำแหน่งที่มีอำนาจการบริหารเหมือนอธิบดีกรมกองต่างๆ เพราะจะมีการโยกรองปลัดบางรายไปเป็นผู้ตรวจ และดันผู้ตรวจบางรายขึ้นมาเป็นรองปลัด เพื่อให้การทำงานของฝ่ายนโยบายเดินหน้าได้รวดเร็วกว่าที่ผ่านมา โดยเฉพาะการเบิกจ่ายงบประมาณกระตุ้นเศรษฐกิจ
...ในที่สุด นริศ ชัยสูตร รองปลัดคลัง ประธานธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ก็ส่งชื่อ น้ำผึ้ง วงศ์สมิทธิ์ ให้สำนักงานคณะกรรมการนโยบายรัฐวิสาหกิจ (สคร.) พิจารณาเห็นชอบให้เป็นกรรมการผู้จัดการคนใหม่ของเอ็กซิมแบงก์
...ข่าวดีสำหรับประชาชนใน 7 อำเภอของ 3 จังหวัดชายแดนภาคใต้ คือ กาบัง กรงปินัง ธารโต แม่ลาน กะพ้อ ทุ่งยางแดง จ.ปัตตานี อ.เจาะไอร้อง จ.นราธิวาส ตั้งแต่เดือน ส.ค.นี้เป็นต้นไป ธนาคารออมสินได้เปิดให้บริการอำเภอละ 1 สาขา มีสถานที่ตั้งอยู่บนที่ว่าการอำเภอ เปิดให้บริการสัปดาห์ละ 3 วัน คือ วันจันทร์ วันอังคาร และวันพฤหัสบดี เวลา 09.00-15.00 น. 
เปิดให้บริการรับฝาก-ถอนเงินสด สลากออมสินพิเศษ บัตรเอทีเอ็ม บัตรออมสินวีซ่า และบริการ Online Payment